Document ID: /roh_data/filtered/fineweb-2-filterrobots_roh.jsonl.gz/43575

En Svizra duai il numer d'AVS vegnir nizzegià dapli. Las autoritads federalas, chantunalas e communalas duain pudair nizzegiar il numer d'AVS sistematicamain per identifitgar las persunas. Il Cussegl dals chantuns ha approvà ina midada da lescha correspundenta.
La maioritad dal cussegl è stada da l'opiniun che la lavur administrativa vegnia uschia pli effizienta. Protecturs da datas eran sceptics, perquai ch'infurmaziuns ord diversas bancas da datas vegnian uschia colliadas cun il numer d'AVS. In'analisa da ristg ha però mussà, ch'il ristg s'augmenta be minim. Il Cussegl naziunal sto anc decider davart la midada da lescha.